Universiti Putra Malaysia Kampus Bintulu

UNIVERSITI PUTRA MALAYSIA SARAWAK

Universiti Putra Malaysia Sarawak merupakan salah satu kampus cawangan Universiti Putra Malaysia yang terletak di Bintulu, Sarawak. Dengan keluasan 714 hektar, kampus ini mampu menampung lebih daripada 1,500 pelajar dan dilengkapi dengan kemudahan akademik, penyelidikan serta kediaman yang menyokong pembelajaran holistik.

PENUBUHAN AWAL DAN SEJARAH AWAL

UPMS bukanlah sebuah nama baharu dalam landskap pendidikan tinggi negara. Malah, ia merupakan antara institusi pengajian tinggi yang tertua di Sarawak. Sejarahnya bermula pada 10 Ogos 1974, apabila kampus ini ditubuhkan sebagai kampus sementara di bawah Natural Resources Training Centre di Semenggok, Kuching. Pada 1987, kampus ini berpindah ke lokasi tetapnya di Bintulu, Sarawak, dan secara rasminya ditubuhkan sebagai kampus cawangan dengan nama Universiti Pertanian Malaysia Sarawak pada 27 Ogos 1987 melalui Perintah Universiti Pertanian Malaysia (No.2)1987. 

Pada awal penubuhan UPMS tiga pusat pengajian diwujudkan:Pusat Pengajian Sains Gunaan, Pusat Sains Asasi dan Pusat Pengajian Sains Sosial dan Pengurusan yang menawarkan tiga program diploma iaitu Diploma Pertanian, Diploma Perhutanan dan Diploma Perniagaantani, serta program pendahuluan. 

PENUTUPAN SEMENTARA DAN PEMBUKAAN SEMULA

Pada bulan September 1994, UPMS telah ditutup buat sementara waktu dan diserahkan kepada Kementerian Pendidikan Malaysia untuk dijadikan tapak sementara bagi kolej latihan guru. Namun, atas keputusan Jemaah Menteri, kampus ini dibuka semula secara rasmi pada November 2001. Kumpulan pertama pelajar seramai 242 orang mendaftar dalam program Diploma Pertanian, Diploma Perhutanan, dan Diploma Kejuruteraan (Kecemasan dan Keselamatan) bagi semester 2001/2002.

PENSTRUKTURAN SEMULA

Selepas pembukaan semula, UPMS terus berkembang dan memperkukuh penawarannya dengan menyasarkan bidang-bidang yang bersesuaian dengan keperluan pembangunan Sarawak dan rantau Borneo. Sejak penstrukturan semula pada tahun 2020, UPMS telah mengenal pasti lima bidang tujahan utama sebagai keutamaan strategik:

 Pertanian
 Perhutanan
 Tenaga Boleh Diperbaharui
 Kimia Industri
 Ekonomi Sosial

UPMS kini terdiri daripada dua fakulti iaitu Fakulti Sains Pertanian dan Perhutanan (FSPH) dan Fakulti Kemanusiaan, Pengurusan dan Sains (FKPS). Di samping itu, sebuah institut penyelidikan iaitu Institut Ekosains Borneo (IEB) telah ditubuhkan untuk memperkukuh aktiviti penyelidikan yang berteraskan biodiversiti dan kelestarian alam sekitar Borneo. Kampus ini juga mempunyai Kolej Sri Rajang (KSR) sebagai kolej kediaman dan ditadbir oleh seorang Pengarah UPMS.

PENJENAMAAN SEMULA KEPADA UPM SARAWAK

Penjenamaan semula Universiti Putra Malaysia Kampus Bintulu (UPMKB) kepada Universiti Putra Malaysia Sarawak (UPMS) yang diumumkan secara rasmi pada 30 Jun 2025 merupakan langkah strategik yang mencerminkan komitmen UPM dalam memperkukuh peranannya di rantau Borneo. Penjenamaan ini bukan sekadar perubahan nama, tetapi simbol transformasi yang memperluas fungsi universiti dalam bidang pertanian, perhutanan, keterjaminan makanan dan pembangunan komuniti setempat, sejajar dengan aspirasi Kerajaan Sarawak melalui Pelan Pembangunan Pasca-COVID-19 (PCDS) 2030. Melalui inisiatif seperti AgriHub@Gedong dan penubuhan Sekolah Veterinar dan Sains Haiwan (SVAS), UPMS diiktiraf sebagai pemacu utama dalam menjayakan agenda pembangunan wilayah serta memperkukuh jaringan kerjasama serantau dan antarabangsa.

Timeline

1.   Tahun 1974

a)   Penubuhan awal Kampus UPM, cawangan Sarawak di Institut Pertanian Semenggok, Kuching.

b)   Program pengenalan:

i)     Diploma Pertanian

ii)    Diploma Perhutanan

2.   Tahun 1987

a)   Pemindahan Kampus UPM cawangan Sarawak ke Bintulu secara rasmi menjadi kampus UPM kedua

b)   Menurut Akta Universiti dan Kolej Universiti 1971, Perintah Universiti Pertanian Malaysia (Kampus) (No. 2) 1987. Pada menjalankan kuasa – kuasa yang diberi kepadanya oleh seksyen 12 Akta Universiti dan Kolej Universiti 1971, Yang di-Pertuan Agong membuat perintah yang berikut:

1.          Perintah ini bolehlah dinamakan Perintah Universiti Pertanian Malaysia (Kampus) (No. 2) 1987 dan hendaklah disifatkan telah mula berkuasa pada 1hb Jun 1987.

2.          Apabila Perintah ini mula berkuatkuasa –

(a) maka adalah dengan ini ditubuhkan suatu kampus bagi Universiti Pertanian Malaysia;

(b) nama dan gelaran Kampus itu ialah “Kampus – Universiti Pertanian Malaysia;

(c)  Kampus itu adalah, selain daripada Kampus di mana Universiti itu didirikan, terletak di Lot No. 11, 12, 14 dan 15 dalam Blok No. 26 di Daerah Tanah Kemena, Bahagian Bintulu dalam Negeri Sarawak; dan

(d) Institut Sains Asasi, Institut Sains Gunaan, dan Institut Sains Sosial dan Pengurusan hendaklah terletak di Kampus itu. 

Rujukan:  Akta Universiti dan Kolej Universiti 1971, Perintah Universiti Pertanian Malaysia (Kampus)(No.2)1987.

3.     Tahun 1992

a)  Penutupan sementara

b)  Pada bulan September 1992, UPMS ditutup dan dibawa di bawah sayap Kementerian Pendidikan Malaysia untuk ditukar menjadi tapak sementara untuk kolej latihan guru.

4.     Tahun 2001 (Pembukaan Semula)

a)  Universiti Putra Malaysia Kampus Bintulu Sarawak telah digerakkan semula melalui perintah UPM (Kampus) 2001 [P.U. (A) 388) berkuatkuasa 24 Oktober 2001.

b)  Pembukaan semula 2 fakulti

c)   3 Program Diploma:

i)     Diploma Pertanian

ii)    Diploma Perhutanan

iii)    Diploma Kejuruteraan (Keselamatan dan Kesihatan Pekerjaan)

d)   Di bawah arahan oleh Kabinet, UPMS dibuka semula pada 5 November 2001.

e)   Pembukaan semula Universiti Putra Malaysia Sarawak (UPMS) pada tahun 2001 telah meletakkan kembali kampus di dalam ‘peta’ pendidikan tinggi Sarawak selepas penubuhan pada tahun 1987 sudah pastinya UPMS mempunyai kolaborasi dan kerjasama strategik kepada pembangunan negeri Sarawak.

5.     Tahun 2004 (Digabungkan menjadi satu fakulti)

a)   Fakulti Sains Pertanian dan Makanan

b)   Fakulti ini terdiri daripada lima buah jabatan akademik iaitu Jabatan Sains Tanaman, Jabatan Sains Perhutanan, Jabatan Sains Sosial, Jabatan Sains Asasi dan Kejuruteraan dan, Jabatan Sains Haiwan dan Perikanan. Fakulti ini menawarkan program PhD, Master, Bacelor dan Diploma.

6.     Tahun 2018 (Pelan Tranformasi UPMS)

a)   penjenamaan semula Fakulti Sains Pertanian dan Makanan (FSPM) kepada dua fakulti.

7.     Tahun 2021

a)  Penubuhan 2 fakulti baru dan 1 institut:

i)      Fakulti Sains Pertanian dan Perhutanan

ii)     Fakulti Kemanusiaan, Pengurusan dan Sains

iii)    Institut EkoSains Borneo (IEB)

b)   Menawarkan program seperti berikut:

i)      1 Pra – Diploma

ii)     5 Program Ijazah Sarjana Muda

iii)    9 Program Diploma

iv)    Program Sarjana dan PhD dalam Penyelidikan

8.     Tahun 2025

a)   Penjenamaan semula UPM Kampus Bintulu Sarawak kepada UPM Sarawak.

i)      Titah pengisytiharan telah disempurnakan oleh Duli Yang Maha Mulia Sultan Sharafuddin Idris Shah Alhaj Sultan Selangor merangkap Tuanku Canselor UPM pada 30 Jun 2025 di Istana Alam Shah, Selangor.

ii)     Logo UPM Sarawak : Dengan sejarah lebih 50 tahun di Bumi Kenyalang, UPM Sarawak kini bersedia untuk meneruskan legasi sebagai universiti harapan anak Borneo. Melalui pelbagai inisiatif strategik dan kolaborasi rentas sempadan, UPMS beriltizam menjadi peneraju pembangunan mampan, inovatif dan inklusif untuk Sarawak dan rantau ini.

Program Akademik

Sila layari laman sesawang UPMS >>> https://sarawak.upm.edu.my/akademik-1344 untuk maklumat lanjut.

Galeri

Lihat juga
 Universiti Putra Malaysia

Rujukan

Laman Web Rasmi dan Media Sosial Rasmi UPM Sarawak (UPMS)
Laman Web Rasmi UPMS 
 Facebook Rasmi UPMS
 Instagram Rasmi UPMS
 Youtube Rasmi UPMS

Kategori:Universiti Putra Malaysia
Kategori:Universiti dan kolej di Sarawak